b'\n_START_ARTICLE_\nOrdenen for sivile fortjenester (Frankrike)\n_START_PARAGRAPH_\nOrdenen for sivile fortjenester (fransk: Ordre du m\xc3\xa9rite civile) er en fransk orden innstiftet 2. mai 1957 og avviklet ved etableringen av Den nasjonale fortjenstorden i 1963. Den ble tildelt for fortjenstfull innsats p\xc3\xa5 innenriksdepartementets saksfelt, det v\xc3\xa6re seg i statsforvaltningen eller i de forskjellige niv\xc3\xa5er av lokalforvaltningen i Frankrike. Ordenen var en av flere ministerielle ordener innenfor saksfeltene dekket av departementene i Frankrikes sentralforvaltning. Den ble administrert av innenriksdepartementet.\n_START_SECTION_\nInsignier\n_START_PARAGRAPH_\nOrdenstegnet for Ordenen for sivile fortjenester best\xc3\xa5r av en bl\xc3\xa5emaljert stjerne med \xc3\xa5tte lange og \xc3\xa5tte korte str\xc3\xa5ler. Midtmedaljongen b\xc3\xa6rer et h\xc3\xb8yrevendt kvinnehode, republikkens personifikasjon, if\xc3\xb8rt frygisk lue. Motivet er omgitt av omskriften \xc2\xabREPUBLIQUE FRAN\xc3\x87AISE\xc2\xbb. P\xc3\xa5 revers st\xc3\xa5r innskriften \xc2\xabMERITE CIVILE\xc2\xbb. Ordenstegnet for kommand\xc3\xb8rer er opphengt i b\xc3\xa5ndet i et ledd best\xc3\xa5ende av republikkens monogram, bokstavene \xc2\xabRF\xc2\xbb. For kommand\xc3\xb8rer og offiserer er korset i gull, for riddere i s\xc3\xb8lv._NEWLINE_Ut over forskjellig materiale er ordenstegnene for de forskjellige grader identisk i utforming, men av ulik st\xc3\xb8rrelse og opphengt i b\xc3\xa5nd av forskjellig type. For riddere b\xc3\xa6res ordenstegnet i brystb\xc3\xa5nd, for offiserer i brystb\xc3\xa5nd med rosett. Kommand\xc3\xb8rer har ordenstegnet i b\xc3\xa5nd om halsen._NEWLINE_Ordensb\xc3\xa5ndet er bl\xc3\xa5tt med en smal hvitkantet svart midtstripe.'